สรุปภาวะหุ้นไทย ม.ค. ปรับลด 5.17%
ตลท.สรุปภาวะตลาดหลักทรัพย์เดือน ม.ค. 53 หุ้นไทยปรับลดลง 5.17% จากความกังวลต่อมาตรการควบคุมฟองสบู่ของจีนเป็นสำคัญ
10 ก.พ. 2553

ตลท.สรุปภาวะตลาดหลักทรัพย์เดือน ม.ค. 53 หุ้นไทยปรับลดลง 5.17% จากความกังวลต่อมาตรการควบคุมฟองสบู่ของจีนเป็นสำคัญ
ตลาดหลักทรัพย์แห่งประเทศไทย ระบุว่า ณ สิ้นเดือนมกราคม 2553 ดัชนีตลาดหลักทรัพย์ไทย (SET index) ปิดที่ 696.55 จุด ปรับลดลง 5.17% จาก ณ สิ้นเดือนธ.ค. 2552 สอดคล้องกับทิศทางของดัชนีตลาดหลักทรัพย์ส่วนใหญ่ในภูมิภาค จากความกังวลต่อการฟื้นตัวของเศรษฐกิจโลกหลังทางการจีนควบคุมการปล่อยสินเชื่อของสถาบันการเงินเข้มงวดมากขึ้น รวมถึงมีปัจจัยลบจากข้อเสนอมาตรการจำกัดธุรกรรมการลงทุนของสถาบันการเงินในสหรัฐอเมริกา นอกจากนั้น ตลาดหลักทรัพย์ไทยยังได้รับผลกระทบจากปัญหาการเมืองที่มีความเสี่ยงสูงขึ้นอีกด้วย
ทั้งนี้ มูลค่าหลักทรัพย์ตามราคาตลาด (มาร์เก็ตแคป) รวมของ SET และ mai ณ สิ้นเดือนม.ค. 2553  อยู่ที่ 5,609,872 ล้านบาท ลดลง 5.11% จาก ณ สิ้นเดือนธ.ค. 2552 
มูลค่าการซื้อขายเฉลี่ยต่อวันในเดือนมกราคม 2553 อยู่ที่ 18,668 ล้านบาท ปรับสูงขึ้นจากเดือนก่อนหน้าและมีมูลค่าสูงกว่ามูลค่าซื้อขายเฉลี่ยรายวันของปี 2552 ซึ่งอยู่ที่ 17,853 ล้านบาทต่อวัน  โดยนักลงทุนรายย่อยมีฐานะเป็นผู้ซื้อสุทธิ ขณะที่นักลงทุนต่างประเทศและนักลงทุนสถาบันในประเทศมีฐานะเป็นผู้ขายสุทธิ 
ผลประกอบการของบริษัทจดทะเบียนในกลุ่มธนาคารพาณิชย์งวดปี 2552 ปรับตัวดีขึ้นจากปี 2551 โดยธนาคารพาณิชย์ส่วนใหญ่มีรายได้ที่ไม่ใช่ดอกเบี้ยเพิ่มขึ้นจากปี 2551 อย่างมีนัยสำคัญ เพราะไม่มีผลขาดทุนจากเงินลงทุนและมีรายได้ค่าธรรมเนียมเพิ่มขึ้น 
ขณะที่กำไรสุทธิในไตรมาส 4/2552 เพิ่มขึ้นจากไตรมาส 4/2551 จากการไม่มีผลขาดทุนจากเงินลงทุนเช่นกัน ทั้งนี้ ภาพรวมการขยายสินเชื่อของธนาคารพาณิชย์อยู่ในระดับทรงตัวแต่สามารถควบคุมระดับหนี้เสียที่ไม่ก่อให้เกิดรายได้ (เอ็นพีแอล) ได้ดีขึ้น